title: 2008/211/EF: Rådets afgørelse af 18. februar 2008 om principperne, prioriteterne og betingelserne for det europæiske partnerskab med Bosnien-Hercegovina og om ophævelse af afgørelse 2006/55/EF

text:
               19.3.2008

               DA

               Den Europæiske Unions Tidende

               L 80/18

      RÅDETS AFGØRELSE

   af 18. februar 2008
   om principperne, prioriteterne og betingelserne for det europæiske partnerskab med Bosnien-Hercegovina og om ophævelse af afgørelse 2006/55/EF
   (2008/211/EF)
   RÅDET FOR DEN EUROPÆISKE UNION HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 533/2004 af 22. marts 2004 om etablering af europæiske partnerskaber inden for rammerne af stabiliserings- og associeringsprocessen (1), som ændret, særlig artikel 2,
   under henvisning til forslag fra Kommissionen, og
   ud fra følgende betragtninger:

               (1)

               Det Europæiske Råd tilsluttede sig på mødet i Thessaloniki den 19. og 20. juni 2003 indførelsen af de europæiske partnerskaber som et middel til at virkeliggøre det europæiske perspektiv for landene på det vestlige Balkan.

               (2)

               I henhold til forordning (EF) nr. 533/2004 træffer Rådet afgørelse om principperne, prioriteterne og betingelserne for de europæiske partnerskaber og om enhver efterfølgende tilpasning af disse. Det fremgår også, at opfølgningen på de europæiske partnerskaber sikres inden for rammerne af de mekanismer, der er etableret i forbindelse med stabiliserings- og associeringsprocessen, især de årlige statusrapporter.

               (3)

               Den 30. januar 2006 vedtog Rådet det andet europæiske partnerskab med Bosnien-Hercegovina (2).

               (4)

               Det fremgår af Kommissionens meddelelse »udvidelsesstrategi og vigtigste udfordringer 2006-2007«, at partnerskaberne vil blive revideret ved udgangen af 2007.

               (5)

               Rådet vedtog den 17. juli 2006 forordning (EF) nr. 1085/2006 om oprettelse af et instrument til førtiltrædelsesbistand (Ipa) (3), som fornyer rammen for den finansielle bistand til førtiltrædelseslandene.

               (6)

               Det er derfor hensigtsmæssigt at vedtage et revideret europæisk partnerskab, som ajourfører det eksisterende partnerskab for at fastlægge nye prioriteter for det videre arbejde på grundlag af konklusionerne i 2007-statusrapporten om Bosnien-Hercegovinas forberedelser på at blive yderligere integreret i Den Europæiske Union.

               (7)

               Som forberedelse på yderligere integration i Den Europæiske Union skal de kompetente myndigheder i Bosnien-Hercegovina udarbejde en plan med angivelse af tidsfrister og de specifikke foranstaltninger, der skal træffes for at opfylde prioriteterne i dette europæiske partnerskab.

               (8)

               Afgørelse 2006/55/EF bør derfor ophæves —

         TRUFFET FØLGENDE AFGØRELSE:
   Artikel 1
   Principperne, prioriteterne og betingelserne for det europæiske partnerskab med Bosnien-Hercegovina er beskrevet i bilaget.
   Artikel 2
   Gennemførelsen af det europæiske partnerskab undersøges ved hjælp af de mekanismer, der er etableret som led i stabiliserings- og associeringsprocessen, især Kommissionens årlige statusrapporter.
   Artikel 3
   Afgørelse 2006/55/EF ophæves.
   Artikel 4
   Denne afgørelse træder i kraft på tredjedagen efter offentliggørelsen i Den Europæiske Unions Tidende.

      Udfærdiget i Bruxelles, den 18. februar 2008.

            På Rådets vegne

         D. RUPEL

            Formand

      (1)  EUT L 86 af 24.3.2004, s. 1. Ændret ved forordning (EF) nr. 269/2006 (EUT L 47 af 17.2.2006, s. 7).

      (2)  Rådets afgørelse 2006/55/EF af 30. januar 2006 om principperne, prioriteterne og betingelserne for det europæiske partnerskab med Bosnien-Hercegovina og om ophævelse af afgørelse 2004/515/EF (EUT L 35 af 7.2.2006, s. 19).

      (3)  EUT L 210 af 31.7.2006, s. 82.

      BILAG
      BOSNIEN-HERCEGOVINA: EUROPÆISK PARTNERSKAB 2007
      1.   INDLEDNING
      Det Europæiske Råd tilsluttede sig indførelsen af de europæiske partnerskaber som et middel til at virkeliggøre det europæiske perspektiv for landene på det vestlige Balkan. Det foreslåede reviderede partnerskab er en ajourføring af det andet partnerskab på grundlag af 2007-statusrapporten fra Kommissionen om Bosnien-Hercegovina. Det peger på nye og eksisterende prioriteter, der kræver handling. De nye prioriteter er tilpasset landets specifikke behov og forberedelsesniveau og vil om nødvendigt blive ajourført. Bosnien-Hercegovina forventes at udarbejde en plan, herunder en tidsplan, og de specifikke foranstaltninger, landet agter at træffe for at opfylde prioriteterne i det europæiske partnerskab. Partnerskabet fastsætter også retningslinjer for finansiel bistand til landet.
      2.   PRINCIPPER
      Stabiliserings- og associeringsprocessen skal fortsat danne grundlag for Vestbalkanlandenes tilnærmelse til EU helt frem deres fremtidige tiltrædelse. De prioriteter, der fastlægges for Bosnien-Hercegovina, vedrører landets evne til at opfylde de kriterier, som Det Europæiske Råd fastlagde på sit møde i København i 1993, og de betingelser, der er blevet fastsat som led i stabiliserings- og associeringsprocessen, navnlig dem, som Rådet fastlagde i sine konklusioner af 29. april 1997 og 21-22. juni 1999, i sluterklæringen fra Zagrebtopmødet den 24. november 2000 og i Thessalonikidagsordenen.
      3.   PRIORITETER
      Prioriteterne i dette europæiske partnerskab er udvalgt ud fra en realistisk forventning om, at Bosnien-Hercegovina kan gennemføre dem helt eller i væsentligt omfang i løbet af de næste par år. Der skelnes mellem prioriteter på kort sigt, som forventes gennemført inden for et til to år, og prioriteter på mellemlang sigt, som forventes gennemført inden for tre til fire år. Prioriteterne vedrører både lovgivning og gennemførelsen heraf.
      I lyset af behovet for at fastlægge prioriteter er der naturligvis andre opgaver, som Bosnien-Hercegovina skal udføre, og som kan blive prioriteter i et fremtidigt partnerskab, bl.a. afhængigt af, hvilke fremskridt Bosnien-Hercegovina gør på et senere tidspunkt.
      Nøgleprioriteterne blandt prioriteterne på kort sigt figurerer samlet i begyndelsen af listen. De er ikke opstillet i rangorden.
      3.1.   PRIORITETER PÅ KORT SIGT
      Nøgleprioriteter

                  —

                  Der skal vedtages og påbegyndes gennemførelse af lovgivning om politireformen på stats- og enhedsniveau i overensstemmelse med de tre EU-principper.

                  —

                  Bosnien-Hercegovina skal samarbejde fuldt ud med Det Internationale Krigsforbrydertribunal vedrørende det Tidligere Jugoslavien (ICTY), herunder ved at spille en proaktiv rolle i pågribelsen af alle ICTY-anklagede på fri fod.

                  —

                  Den fornødne lovgivning om offentlig radio- og tv-virksomhed skal vedtages på føderationsniveau i Bosnien-Hercegovina. Reformen af offentlig radio- og tv-virksomhed skal gennemføres.

                  —

                  2006-strategien om reform af den offentlige forvaltning skal gennemføres, og det skal sikres, at alle ministerier og institutioner på statsligt niveau har tilstrækkelige økonomiske ressourcer, er funktionsdygtige og har det fornødne udstyr, navnlig i form af lokaler og personale.

                  —

                  Den administrative kapacitet skal styrkes forud for gennemførelsen af forpligtelserne i stabiliserings- og associeringsaftalen (SAA) og interimsaftalen (IA).

                  —

                  Der skal fortsat gøres en indsats for at skabe forsoning mellem borgerne i regionens lande, og bestræbelserne for at finde endelige løsninger på uløste fælles spørgsmål, navnlig vedrørende grænsespørgsmål, skal styrkes.

                  —

                  Der skal gøres væsentligt fremskridt med hensyn til at opnå et fælles økonomisk område i Bosnien-Hercegovina, som støtter frie varebevægelser og fri bevægelighed for kapital, tjenesteydelser og personer.

                  —

                  Arbejdsmarkedsstrukturerne skal gøres mere smidige, navnlig hvad angår beskatning af arbejdskraft, sociale overførselsniveauer og lønfastsættelsesmekanismer, for at øge erhvervs- og beskæftigelsesfrekvensen.

                  —

                  Der skal træffes foranstaltninger til at opnå mere velfungerende og holdbare institutionelle strukturer og opnå større respekt for menneskerettighederne og de grundlæggende frihedsrettigheder, herunder ved at nå til enighed om og vedtage ændringer til Bosnien-Hercegovinas forfatning, hvis det er nødvendigt.

            Politiske kriterier
      Demokrati og retsstatsforhold
      Forfatning/regeringsførelse

                  —

                  Der skal træffes yderligere foranstaltninger til at sikre Bosnien-Hercegovinas parlamentariske forsamling de fornødne tekniske og menneskelige ressourcer.

                  —

                  Der skal sikres en struktureret og institutionaliseret koordinering mellem stat og enheder ved at etablere velfungerende mekanismer til politisk, lovgivningsmæssig og teknisk koordinering mellem staten og enhederne.

                  —

                  Der skal sikres passende opfølgning af rapporterne fra Bosnien-Hercegovinas øverste revisionsinstitutioner, og der skal træffes foranstaltninger over for dem, der er ansvarlige for uregelmæssigheder.

            Parlament/valg

                  —

                  Valglovgivningen for så vidt angår Bosnien-Hercegovinas præsidentskabsmedlemmer og delegerede i folkeforsamlingen skal ændres for at sikre fuld overensstemmelse med den europæiske menneskerettighedskonvention og Europarådsforpligtelserne efter tiltrædelsen.

            Offentlig forvaltning

                  —

                  Koordineringskontoret i den offentlige forvaltning skal have stillet tilstrækkelige menneskelige og materielle ressourcer til rådighed til at udføre sine opgaver.

                  —

                  Ansættelsesprocedurerne skal forbedres yderligere på basis af objektive og meritbaserede kriterier, således at der sikres gennemsigtighed og hurtig ansættelse af velkvalificerede embedsmænd.

                  —

                  Lovgivningen om offentlig ansatte skal harmoniseres for at opnå en ansvarlig, effektiv offentlig tjeneste, som er baseret på professionelle karriereudviklingskriterier.

                  —

                  Sammenlægningen af statens og enhedernes ombudsmandsinstitutioner skal fuldendes, og det skal sikres, at kontoret på statsniveau har tilstrækkelige ressourcer til at kunne fungere korrekt.

            Retsvæsen

                  —

                  Retsvæsenet skal gøres mere uafhængigt og ansvarligt, og dets effektivitet skal øges, bl.a. ved at nedbringe antallet af uafsluttede sager.

                  —

                  En strategi for retsvæsenets udvikling skal vedtages og påbegyndes gennemført.

                  —

                  Dommerstanden skal sikres den fornødne uddannelse, navnlig hvad angår menneskerettighedslovgivningen og spørgsmål vedrørende gennemførelsen af SAA.

            Antikorruptionspolitik

                  —

                  Der skal vedtages og gennemføres en detaljeret handlingsplan for korruptionsbekæmpelse på grundlag af den nationale strategi for korruptionsbekæmpelse.

                  —

                  Henstillingerne fra Sammenslutningen af Stater mod Korruption (Greco) skal gennemføres, og forpligtelserne i henhold til internationale konventioner om korruption skal opfyldes.

                  —

                  Korruption skal konsekvent retsforfølges, og der skal anlægges en nultolerancepolitik over for korruption.

                  —

                  Det skal sikres, at loven om interessekonflikter gennemføres korrekt.

            Menneskerettigheder og beskyttelse af mindretal

                  —

                  Bestemmelserne om dødsstraf skal udgå af Republika Srpskas forfatning.

                  —

                  Bosnien-Hercegovina skal i højere grad gennemføre de internationale konventioner, landet har ratificeret, herunder opfylde rapporteringskravene.

                  —

                  Der skal sikres øget adgang til domstolsprøvelse.

                  —

                  Beskyttelsen af kvinders og børns rettigheder skal styrkes.

                  —

                  Der skal opnås enighed om en omfattende straffereform, og der skal opføres et statsfængsel.

                  —

                  Regelkomplekset om mindretal skal udbygges yderligere, så det fuldt ud opfylder kravene i Europarådets rammekonvention om nationale mindretal, og det skal sikres, at det gennemføres i hele Bosnien-Hercegovina.

                  —

                  Det skal sikres, at Bosnien-Hercegovinas råd for nationale mindretal og de tilsvarende organer på enhedsniveau fungerer korrekt.

                  —

                  Som led i en omfattende strategi vedrørende fattigdomsbekæmpelse og social inddragelse skal alle sektorspecifikke handlingsplaner som led i den nationale strategi for romabefolkningen udarbejdes og gennemføres.

                  —

                  Antallet af institutionsanbragte skal fortsat reduceres, og ydelser og bistand til personer, der ikke kan klare sig selv, herunder i forbindelse med psykiske lidelser, skal lægges ud til lokalsamfundet.

            Regionale anliggender og internationale forpligtelser

                  —

                  Det regionale samarbejde, forsoning og de gode naboskabsforbindelse skal fortsat styrkes, bl.a. ved at fremme overgangen fra stabilitetspagten til en samarbejdsramme med større regionalt ejerskab og en effektiv gennemførelse af den centraleuropæiske frihandelsaftale (CEFTA).

                  —

                  Der skal etableres større samarbejde med nabolandene, navnlig om samarbejde på tværs af grænser, bekæmpelse af organiseret kriminalitet, ulovlig handel og smugleri, retligt samarbejde og grænseforvaltning.

                  —

                  Der skal bidrages til at løse de udestående grænsespørgsmål med nabolandene.

                  —

                  Det skal sikres, at fonden for flygtninges tilbagevenden har passende midler og er fuldt ud funktionsdygtig; der skal bidrages til den fulde gennemførelse af Sarajevoerklæringen; processen for flygtninges tilbagevenden skal fuldendes, og flygtninge skal i langt højere grad integreres økonomisk og socialt.

            Økonomiske kriterier

                  —

                  Den makroøkonomiske stabilitet skal øges ved at sikre en bæredygtig finanspolitisk kurs og benytte tilsynspolitiske instrumenter til at fastholde den økonomiske stabilitet i lyset af den hastige udvikling inden for finansiel formidling.

                  —

                  Privatiseringsprocessen skal fremskyndes med det mål at lade 5-10 % af offentlig ejet kapital overgå til den private sektor, idet føderationen skal sigte mod den øvre grænse.

                  —

                  Der skal udarbejdes finanstilsynsmekanismer baseret på finansregler og institutionelt samarbejde, der fremmer finansdisciplin både inden for enhederne og mellem enhederne og de statslige institutioner; der skal sikres passende vilkår for institutionelt samarbejde inden for rammerne af et velfungerende nationalt finansråd.

                  —

                  De indenlandske krav skal afstemmes med budgettets tilbagebetalingsevne, og der skal ske en varig nedbringelse af den offentlige gæld.

                  —

                  Selskabsstyringen skal forbedres ved at skabe væsentlige fremskridt med omstruktureringen og afviklingen af tabsgivende offentligt ejede virksomheder.

                  —

                  Det skal sikres, at handelsretterne fungerer korrekt, og retterne skal navnlig have større kapacitet til at behandle sager om selskabers konkurs/afvikling mere effektivt.

                  —

                  Der skal skabes større retssikkerhed for lokale og udenlandske økonomiske operatører, og erhvervsklimaet skal forbedres.

            Europæiske standarder
      Det indre marked
      Frie varebevægelser

                  —

                  Regelkomplekset for standardisering, metrologi, akkreditering og certificering af varer skal forbedres og gennemføres, således at det bringes i overensstemmelse med EU's standarder og bedste praksis, og de tekniske forskrifter skal afstemmes nøjere efter EU-rettens forskrifter; der skal være større kapacitet i infrastrukturen og institutionerne for kvalitetssikring, og der skal udarbejdes et retsgrundlag for overensstemmelsesvurderingsprocedurer.

                  —

                  Der skal sikres yderligere fremskridt med vedtagelsen af europæiske standarder (EN).

                  —

                  Der skal indføres en intern konsultations- og anmeldelsesprocedure for nye tekniske forskrifter, der går forud for vedtagelsen af foranstaltninger, som får indflydelse på handelen.

                  —

                  Det skal sikres, at markedstilsynsagenturet er fuldt ud operationelt, og der skal fortsat træffes foranstaltninger til at etablere en markedstilsynsstruktur, der svarer til kravene i EU-retten om frie varebevægelser.

                  —

                  Statsloven om lægemidler og medicinsk udstyr skal vedtages, og der skal oprettes et statsligt lægemiddelagentur.

            Fri bevægelighed for personer og tjenesteydelser samt etableringsret

                  —

                  Banktilsynet skal bringes op på statsligt niveau (sammen med de tilknyttede tilsynsaktiviteter), og det skal sikres, at denne tilsynsmyndighed fungerer effektivt i overensstemmelse med hovedprincipperne i Baselaftalen om effektivt banktilsyn.

                  —

                  Der skal vedtages love på statsniveau om obligationer.

                  —

                  Det skal sikres, at Bosnien-Hercegovinas forsikringsagentur er velfungerende og garanterer, at der findes et fælles indre forsikringsmarked.

                  —

                  Der skal skabes et ensartet regelkompleks for kapitalmarkederne for at sikre et fælles økonomisk område, og der skal skabes de rette institutionelle rammer for koordinering af kapitalmarkedspolitikkerne og -lovgivningen.

            Frie kapitalbevægelser

                  —

                  Der skal gøres yderligere fremskridt med hensyn til at fjerne restriktioner på overførsler af kapital til udlandet.

            Told og beskatning

                  —

                  Lovgivningen og procedurerne på told- og skatteområdet skal afstemmes yderligere efter EU-retten, og det skal sikres, at Bosnien-Hercegovinas toldtarif ajourføres regelmæssigt på grundlag af den seneste kombinerede nomenklatur.

                  —

                  Det skal sikres, at regelkomplekset for frizoner er foreneligt med EU's standarder, og der skal føres passende tilsyn med frizonerne.

                  —

                  Det skal sikres, at oprindelsesreglerne, herunder om diagonal kumulation, gennemføres korrekt.

                  —

                  Toldværdiansættelsesreglerne skal gennemføres i overensstemmelse med internationale standarder og international praksis.

                  —

                  Skat med samme virkning som told (toldgebyrer for behandling af toldangivelser) skal afvikles.

                  —

                  Den administrative kapacitet til at gennemføre told- og skattelovgivningen og til at bekæmpe korruption, grænseoverskridende kriminalitet og skatteunddragelse skal forbedres yderligere.

                  —

                  Der skal opnås enighed om en permanent ordning for fordeling af indtægter fra indirekte skatter mellem staten, enhederne og Brčko-distriktet.

                  —

                  Principperne i adfærdskodeksen for erhvervsbeskatning skal overholdes, og det skal sikres, at nye skatteforanstaltninger er i overensstemmelse med disse principper.

            Konkurrence

                  —

                  Den gældende antitrustlovgivning skal forbedres i overensstemmelse med kravene i stabiliserings- og associeringsaftalen, og konkurrencerådets administrative kapacitet skal styrkes.

                  —

                  Der skal gøres større fremskridt på statsstøtteområdet, navnlig ved at vedtage den nødvendige lovgivning, etablere en operationelt uafhængig offentlig statsstøttetilsynsmyndighed og sikre gennemsigtighed i tildelingen af al støtte i Bosnien-Hercegovina.

            Offentlige indkøb

                  —

                  Det skal sikres, at det fælles system for offentlige indkøb fungerer tilfredsstillende, og der skal gennemføres lovgivning og procedurer for offentlige indkøb. Den administrative kapacitet skal fortsat forbedres.

            Lovgivning om intellektuel ejendomsret

                  —

                  Instituttet for intellektuel ejendomsret skal gøres fuldt ud operationelt, således at det kan udføre sine opgaver effektivt og gennemføre og håndhæve det gældende regelkompleks.

                  —

                  Der skal udarbejdes en handlingsplan for opbygning af den fornødne kapacitet til at gennemføre og håndhæve lovgivningen om intellektuel ejendomsret, navnlig skal der fokuseres på behovet for at tilbyde specialuddannelse til håndhævelsesorganer, dommere, anklagere og toldembedsmænd.

                  —

                  Der skal skabes bedre samarbejde mellem håndhævelsesorganer og mellem alle involverede aktører med det formål at forbedre håndhævelsen og iværksætte offentlige oplysningskampagner.

            Social- og arbejdsmarkedspolitik samt beskæftigelse

                  —

                  Politikkerne for social inddragelse og social beskyttelse skal videreudvikles.

                  —

                  Der skal skabes mekanismer for social dialog.

                  —

                  Der skal træffes yderligere foranstaltninger til at forbedre forholdene for handicappede.

                  —

                  Der skal etableres en passende administrativ struktur og kapacitet til at håndtere forbruger- og sundhedsbeskyttelse.

            Uddannelse og forskning

                  —

                  Loven på statsligt niveau om videregående uddannelse skal implementeres for at give mulighed for at gennemføre de vigtigste elementer i Bolognaprocessen og Lissabonkonventionen om anerkendelse af videregående uddannelser.

                  —

                  Der skal findes en løsning på problemet med uddannelsessystemets opsplitning og overlappende funktioner mellem forskellige organisatoriske niveauer. Uddannelseskvaliteten skal øges gennem styrkede politikker og bedre strategisk planlægning

                  —

                  Der skal træffes foranstaltninger til at forhindre adskillelse af børn af forskellig etnisk baggrund i skolen.

                  —

                  UNESCO-konventionen om beskyttelse og fremme af de kulturelle udtryksformers mangfoldighed skal undertegnes og ratificeres.

                  —

                  Udformningen af en integreret forskningspolitik skal påbegyndes.

            WTO-anliggender

                  —

                  De reformer, der er nødvendige for at overholde WTO-reglerne og -forpligtelserne, skal videreføres, og arbejdet for at blive optaget i WTO skal fortsættes.

            Sektorpolitikker
      Industri og SMV'er

                  —

                  Der skal skabes en sammenhængende lovgivningsmæssig og institutionel ramme for SMV'er for at gennemføre SMV-chartret korrekt.

                  —

                  Den foreslåede landsdækkende strategi for SMV'er skal vedtages, og der skal indsættes de nødvendige minimumsressourcer på statsniveau for at sikre en afstemt og koordineret SMV-politik i hele landet, herunder et nationalt SMV-agentur og et forum for dialog med og høring af SMV'er.

                  —

                  Der skal udvikles en samlet erhvervspolitik.

            Landbrug og fiskeri

                  —

                  Loven om landbrug, fødevarer og udvikling af landdistrikter skal vedtages, og der skal skabes en hensigtsmæssig lovgivningsmæssig ramme for harmoniseret gennemførelse af landbrugspolitikken, fødevarepolitikken og politikken for udvikling af landdistrikter. Der skal lægges en samlet landbrugsstrategi på statsligt niveau.

                  —

                  Den administrative kapacitet på statsniveau skal styrkes med hensyn til landbrug, fødevarer og udvikling af landdistrikter for effektivt at koordinere gennemførelsen af politikkerne vedrørende markedsudvikling og udvikling af landdistrikter i hele landet. Der skal arbejdes på at etablere et ministerium for landbrug, fødevarer og udvikling af landdistrikter på statsniveau, der har tilstrækkelige ressourcer til at udføre sine opgaver.

                  —

                  Det skal sikres, at der vedtages lovgivning, som er i overensstemmelse med de europæiske standarder for fødevaresikkerhed og for dyre- og plantesundhedssektorerne, og gennemførelsen heraf skal påbegyndes.

                  —

                  Laboratorie- og inspektionskapaciteten i sektoren for fødevaresikkerhed og i dyre- og plantesundhedssektorerne skal øges, og der skal oprettes referencelaboratorier og udarbejdes prøveudtagningsprocedurer, der er i overensstemmelse med EU's krav.

                  —

                  Systemet til identifikation af kreaturer og registrering af deres flytninger skal forbedres, og der skal indføres identifikation af svin, får og geder og registrering af deres flytninger.

            Miljø

                  —

                  Der skal vedtages en statslig miljølov, som skal danne grundlag for en landsdækkende, harmoniseret miljøbeskyttelse.

                  —

                  Lovgivningen om vurdering af virkninger på miljøet skal gennemføres.

                  —

                  De relevante internationale konventioner, herunder Århuskonventionen og Esbokonventionen, skal ratificeres og gennemføres.

                  —

                  Der skal oprettes et velfungerende statsligt miljøagentur.

                  —

                  Institutioner, der beskæftiger sig med miljø, navnlig på statsniveau, skal have større administrativ kapacitet, og kommunikationen og koordinationen mellem dem skal forbedres.

            Energi

                  —

                  De forpligtelser, der følger af energifællesskabstraktaten siden 1. juli 2007 med hensyn til fuldstændig gennemførelse af EU-retten om det indre marked for gas og elektricitet og om grænseoverskridende elektricitetsudveksling, skal opfyldes.

                  —

                  Der skal udvikles og vedtages en samlet energistrategi.

            Transport

                  —

                  Kravene i aftalememorandummet om udvikling af det sydøsteuropæiske regionale net af basale transportforbindelser, herunder tillægget om et sydøsteuropæisk jernbanetransportområde, skal fortsat efterkommes, og planlægningen af transportinfrastrukturen skal koordineres og konsolideres på stats- og enhedsniveau med henblik på en konsekvent prioritering af transportprojekter inden for rammerne af det sydøsteuropæiske regionale net af basale transportforbindelser.

                  —

                  Tekniske krav, sikkerhedskrav, arbejdsmarkedsregler og markedsadgang skal afstemmes efter EU-retten om vejtransport.

                  —

                  Statsloven om jernbaner skal gennemføres fuldt ud. Der skal udarbejdes en netvejledning om åben adgang til brug af infrastrukturen.

                  —

                  De tilsagn, der blev givet i den første overgangsfase i aftalen om oprettelse af det fælles europæiske luftfartsområde, skal opfyldes, herunder gennemførelsen af relevant luftfartslovgivning.

            Informationssamfund og medier

                  —

                  Loven om agenturet for informationssamfundet skal vedtages, og agenturet skal oprettes.

                  —

                  Forskrifter om telekommunikation/elektronisk kommunikation, som har til formål at etablere et fuldt liberaliseret og konkurrencedygtigt marked, skal gennemføres og håndhæves. Der skal træffes de nødvendige konkurrencebeskyttelsesforanstaltninger på markedet.

                  —

                  Kommunikationstilsynsmyndighedens uafhængige stilling skal fastholdes. Dens administrative kapacitet skal styrkes.

            Finansiel kontrol

                  —

                  Der skal udarbejdes og vedtages en strategi for offentlig intern finansiel kontrol.

                  —

                  Der skal vedtages og gennemføres lovgivning om intern kontrol og revision i den offentlige sektor.

            Statistikker

                  —

                  Aftalen om forbedring af arbejdet i det centrale statistiske kontor i Bosnien-Hercegovina mellem de enheder, der deltager i det statistiske system, skal gennemføres, og statistikkerne skal udbredes til flere områder og være af højere kvalitet, navnlig på statsniveau.

                  —

                  Indhentningen og bearbejdningen af statistiske landbrugsdata skal forbedres i overensstemmelse med EU's standarder og metoder.

                  —

                  Kvaliteten af statistikkerne over konsoliderede nationalregnskaber skal forbedres, og statistikkerne skal være mere fyldestgørende.

                  —

                  De fornødne retlige rammer for en folketælling skal fastlægges. Der skal fastsættes en dato for folketællingen og træffes forberedelser til gennemførelsen heraf.

            Retfærdighed, frihed og sikkerhed
      Visum, grænsekontrol, asyl og migration

                  —

                  Migrationsafdelingen i Ministeriet for Sikkerhed skal have tilstrækkeligt personale, og udenrigsafdelingen skal have passende faciliteter, udstyr, personale og uddannelse stillet til rådighed.

                  —

                  Der skal vedtages en statslig migrationsstrategi, og den nye lov om udlændinges bevægelser og ophold skal vedtages.

                  —

                  Tilbagetagelsesaftalen mellem EF og Bosnien-Hercegovina skal gennemføres, og der skal forhandles tilbagetagelsesaftaler med transitmigranternes hjemlande.

                  —

                  Det skal sikres, at modtagelsescentrene opfylder internationale standarder, og Bosnien-Hercegovina skal tage fuldt ansvar for finansieringen og driften af centrene.

                  —

                  Den reviderede nationale strategi for integreret grænseforvaltning, som er baseret på retningslinjerne for integreret grænseforvaltning for landene på det vestlige Balkan, samt den tilhørende nationale handlingsplan skal vedtages og gennemføres.

                  —

                  Grænseovergangsstederne skal forbedres yderligere.

            Hvidvaskning af penge

                  —

                  Der skal ansættes tilstrækkeligt personale i den finansielle efterretningsenhed.

                  —

                  Lovgivningen om bekæmpelse af hvidvaskning af penge, herunder dens gennemførelse og håndhævelse, skal forbedres yderligere.

            Narkotika

                  —

                  Der skal lægges en narkotikapolitik på statsligt niveau i overensstemmelse med EU-standarderne.

                  —

                  Der skal sikres et fuldt fungerende narkotikakontor på statsniveau.

            Politi

                  —

                  Statens efterforsknings- og beskyttelsesagentur skal styrkes yderligere, navnlig ved at ansætte tilstrækkeligt personale.

            Bekæmpelse af organiseret kriminalitet og terrorisme

                  —

                  Alle handlingsplaner, der følger af den nationale strategi for bekæmpelse af organiseret kriminalitet, skal udarbejdes og gennemføres.

                  —

                  Den nationale handlingsplan for bekæmpelse af menneskehandel skal ajourføres og gennemføres.

                  —

                  Europarådets konvention om bekæmpelse af menneskehandel skal ratificeres.

                  —

                  Bekæmpelsen af organiseret kriminalitet og det internationale samarbejde med retshåndhævelsesorganer skal styrkes.

                  —

                  Der skal træffes yderligere foranstaltninger til at beskytte ofre for menneskehandel og sikre, at lovgivningen om beskyttelse af vidner gennemføres på passende måde.

                  —

                  Statens efterforsknings- og beskyttelsesagentur skal have større kapacitet til at bekæmpe terrorisme, og det internationale samarbejde på området skal styrkes, herunder ved en korrekt gennemførelse af internationale konventioner.

            Beskyttelse af personoplysninger

                  —

                  Der skal oprettes en uafhængig tilsynsmyndighed (datatilsyn) med tilstrækkelige beføjelser og tilstrækkelige økonomiske og menneskelige ressourcer.

            3.2.   PRIORITETER PÅ MELLEMLANG SIGT
      Politiske kriterier
      Demokrati og retsstatsforhold
      Forfatning/regeringsførelse

                  —

                  Der skal fortsat søges opnået enighed om og vedtages ændringer til Bosnien-Hercegovinas forfatning, som vil bidrage til at skabe bedre og økonomisk mere holdbare institutionelle strukturer, øge respekten for menneskerettighederne og de grundlæggende rettigheder og fremme den europæiske integration.

                  —

                  Det skal sikres, at landet fortsat gør fremskridt i bestræbelserne på at tage fuldt ansvar for udarbejdelsen af politikker og beslutningstagningen.

            Offentlig forvaltning

                  —

                  Reformen af den offentlige forvaltning skal gennemføres, og det skal sikres, at den er bæredygtig. Landet skal have større kapacitet til gradvis at afstemme sin lovgivning efter EU-retten og gennemføre denne.

            Retsvæsen

                  —

                  Strategien for udvikling af retsvæsenet skal gennemføres, der skal opbygges en uvildig, pålidelig og effektiv dommerstand, som garanterer retsstaten og sikrer borgerne lige adgang til domstolene, og det skal garanteres, at domstolene har det fornødne tekniske udstyr og de nødvendige finansielle ressourcer til at udføre deres arbejde effektivt og korrekt.

            Menneskerettigheder og beskyttelse af mindretal

                  —

                  Det skal sikres, at den nationale lovgivning er i fuld overensstemmelse med den europæiske menneskerettighedskonvention.

                  —

                  Det skal sikres, at mindretal beskyttes i overensstemmelse med EU's og internationale standarder, den nationale strategi for romabefolkningen og de sektorspecifikke handlingsplaner skal gennemføres fuldt ud, og der skal indhentes data, der kan danne solidt grundlag for udarbejdelsen af yderligere strategier for social inddragelse og handlingsplaner og for evalueringen heraf.

            Regionale anliggender og internationale forpligtelser

                  —

                  Regional dialog, stabilitet, gode naboskabsforbindelser og samarbejde skal fremmes yderligere.

                  —

                  Aftalen med USA om betingelserne for overgivelse af personer til Den Internationale Straffedomstol skal bringes i overensstemmelse med EU's overordnede principper, som blev vedtaget af Det Europæiske Råd i september 2002.

            Økonomiske kriterier

                  —

                  Kvaliteten af de offentlige finanser skal forbedres ved at mindske de offentlige udgifters andel af BNP, foretage en omstrukturering i retning af vækstfremmende sektorer og styrke kapaciteten til at planlægge den økonomiske politik.

                  —

                  Privatiseringsprocessen skal fuldføres, og de tilbageblevne tabsgivende offentligt ejede virksomheder, som ikke kan sælges, skal afvikles.

                  —

                  Den officielle økonomi skal styrkes ved at sænke socialbidragssatserne, omlægge pensionssystemet og fremme arbejdskraftens mobilitet i hele landet.

                  —

                  Forsyningsvirksomhederne skal opsplittes hurtigere, således at markedet for elektricitet, gas og telekommunikation gøres tilgængeligt for andre leverandører med henblik på at øge konkurrencen og sikre en effektiv tildeling af ressourcer.

                  —

                  Der skal fortsat gennemføres reformer inden for områder som registrering af fast ejendom, håndhævelse af kontrakter, konkursprocedurer, registrering, beskatning og godkendelse af virksomheder for at skabe et bedre erhvervsklima og fremme iværksætteri. Regler, som er indført af myndigheder på forskellige niveauer, og som overlapper hinanden, samt den dobbeltbeskatning af virksomheder, der forekommer mellem enhederne, skal afskaffes.

            Europæiske standarder
      Det indre marked
      Frie varebevægelser

                  —

                  Indførelsen af en kvalitetsinfrastruktur skal fortsættes ved tilpasning til EU-retten af lovgivningen inden for områder som standardisering, certificering, metrologi, akkreditering og overensstemmelsesvurdering og ved gennemførelse af den nye og globale metodes direktiver og den gamle metodes direktiver.

                  —

                  Der skal gøres yderligere fremskridt med at vedtage europæiske standarder, og bestræbelserne på at blive fuldgyldigt medlem af Den Europæiske Standardiseringsorganisation, Den Europæiske Komité for Elektroteknisk Standardisering og Det Europæiske Standardiseringsinstitut for Telekommunikation skal fremmes.

                  —

                  Der skal etableres et markedsovervågningssystem i overensstemmelse med europæiske standarder.

            Told og beskatning

                  —

                  Det skal sikres, at told- og skattelovgivningen fortsat tilpasses til EU-retten, den administrative kapacitet til at gennemføre lovgivningen skal øges yderligere, og korruption, grænseoverskridende kriminalitet og skatteunddragelse skal bekæmpes.

                  —

                  Der skal være større og mere gennemsigtig udveksling af oplysninger inden for regionen og i forhold til EU for at gøre det lettere at håndhæve de foranstaltninger, der skal forhindre skatteundgåelse eller skatteunddragelse.

            Konkurrence

                  —

                  Statsstøttelovgivningen skal gennemføres, og den myndighed, der fører tilsyn med statsstøtte, skal gøres velfungerende.

                  —

                  Der skal udarbejdes en samlet opgørelse over statsstøtte.

            Offentlige indkøb

                  —

                  Det skal sikres, at regelkomplekset for offentlige indkøb er i overensstemmelse med EU-retten, og at procedurerne for offentlige indkøb gennemføres korrekt.

            Social- og arbejdsmarkedspolitik samt beskæftigelse

                  —

                  Inden for området psykisk sundhed skal der udvikles lokalt baserede tjenester som et alternativ til institutionsanbringelse, og det skal sikres, at der allokeres tilstrækkelige økonomiske midler til psykisk sundhedspleje.

            Uddannelse og forskning

                  —

                  Der skal træffes foranstaltninger til at forbedre uddannelsessystemet, herunder grundskoleuddannelsen, og til at skabe et moderne erhvervsuddannelsessystem.

                  —

                  Det regionale samarbejde inden for videregående uddannelser skal fremmes.

            Statistikker

                  —

                  Der skal udarbejdes pålidelige økonomiske statistikker og opbygges institutionel kapacitet til at indhente og offentliggøre grundlæggende statistiske data, der er harmoniserede med EU's standarder, navnlig om nationalregnskaber, landbrug, makroøkonomi, erhvervsliv og sociale forhold, herunder uddannelse, arbejdsmarkedet og sundhed.

                  —

                  Der skal gennemføres en folketælling.

            Sektorpolitikker
      Industri og SMV'er

                  —

                  Det skal sikres, at SMV-charteret gennemføres.

                  —

                  Det skal sikres, at industripolitikken gennemføres.

            Landbrug og fiskeri

                  —

                  Den overordnede statslige landbrugsstrategi skal gennemføres i hele landet.

                  —

                  Den statslige kapacitet til at koordinere og harmonisere politikken for landbrug, fødevarer og udvikling af landdistrikter skal styrkes yderligere, gennemførelsesmekanismerne skal forbedres, og tilpasningen til EU-retten skal fremmes.

                  —

                  Arbejdet med at få vedtaget overensstemmende lovgivning inden for fødevaresikkerhedssektoren og dyre- og plantesundhedssektoren skal fortsættes, og der skal udvikles et effektivt kontrolsystem.

                  —

                  Det skal vurderes, om virksomheder i landbrugsfødevareindustrien overholder EU's krav, og der skal udarbejdes og iværksættes et program for moderniseringen af disse virksomheder.

            Miljø

                  —

                  Der skal fortsat ske en gradvis gennemførelse af EU-retten med særlig fokus på affaldshåndtering, vandkvalitet, luftkvalitet, naturbeskyttelse og integreret forureningsforebyggelse og -kontrol.

                  —

                  De strategiske planer, herunder investeringsstrategier, skal gennemføres, og investeringerne i miljøinfrastrukturer skal øges med særlig fokus på spildevandsopsamling og -rensning, drikkevandsforsyning og håndtering af fast affald.

                  —

                  Det skal sikres, at miljøbeskyttelseskravene integreres i udarbejdelsen og gennemførelsen af de øvrige sektorpolitikker.

            Transport

                  —

                  Der skal skabes betingelser for konkurrence inden for jernbanenettet, herunder oprettes jernbanetilsyns- og sikkerhedsorganer.

                  —

                  Det skal sikres, at transportlovgivningen tilpasses yderligere til EU-retten om transport, navnlig med hensyn til tekniske og sikkerhedsmæssige standarder (herunder indførelse af digitale fartskrivere), sociale standarder og markedsliberalisering.

                  —

                  Forpligtelserne i henhold til den anden overgangsfase i aftalen om det fælles europæiske luftfartsområde skal opfyldes.

            Energi

                  —

                  Reformen af energiforsyningsselskaberne skal fremmes, navnlig i el- og gassektoren, enhedernes handlingsplaner for omstrukturering af elsektoren skal gennemføres, der skal udarbejdes og gennemføres ledsageplaner for reform af kulsektoren, der skal etableres en transmissionssystemoperatør og indføres distributionssystemoperatører i gassektoren, og det nationale gasmarked skal udvikles.

                  —

                  Der skal etableres et konsolideret system til regulering af el og gas, som kan omfatte andre energisektorer, i overensstemmelse med energifællesskabstraktaten, og sideløbende hermed skal det sikres, at problemer vedrørende socialt dårligt stillede kunder løses.

            Informationssamfund og medier

                  —

                  Lovgivningen om offentlig radio- og tv-virksomhed skal gennemføres fuldt ud, og strukturreformen af offentlig radio- og tv-virksomhed skal fuldendes.

                  —

                  Lovgivningen skal tilpasses til EU's rammebestemmelser for elektroniske kommunikationsnet og elektroniske tjenester, og det skal sikres, at den gennemføres og håndhæves.

                  —

                  Lovgivningen skal tilpasses til den europæiske konvention om grænseoverskridende fjernsyn og direktivet om fjernsyn uden grænser.

            Finansiel kontrol

                  —

                  Retningslinjerne for offentlig intern finansiel kontrol og handlingsplanen herfor skal gennemføres.

                  —

                  Den øverste revisionsinstitutions operationelle og funktionelle kapacitet og finansielle uafhængighed skal styrkes.

                  —

                  Der skal udarbejdes procedurer og sikres administrativ kapacitet til at garantere en effektiv beskyttelse af EU’s finansielle interesser.

            Retfærdighed, frihed og sikkerhed
      Visum, grænsekontrol, asyl og migration

                  —

                  Visum-, asyl- og migrationspolitikkerne skal gennemføres i overensstemmelse med EU-standarderne.

                  —

                  Grænsekontrollen skal forbedres yderligere med særlig vægt på grænseinfrastruktur og overvågning af den grønne grænse.

            Hvidvaskning af penge

                  —

                  Det skal sikres, at håndhævelsen af loven om bekæmpelse af hvidvaskning af penge fortsat forbedres.

            Narkotika

                  —

                  Det skal sikres, at retshåndhævelsesorganerne er tilstrækkeligt udstyrede til at bekæmpe ulovlig narkotikahandel. Der skal etableres et tilfredsstillende samarbejde både mellem agenturerne og på internationalt plan, således at der kan opnås væsentligt bedre resultater på området.

            Politi

                  —

                  Politireformen skal gennemføres fuldt ud.

            Bekæmpelse af organiseret kriminalitet og terrorisme

                  —

                  Der skal opnås væsentlige resultater i bekæmpelsen af organiseret kriminalitet, alle former for ulovlig handel og terrorisme, og der skal sikres korrekt retsforfølgelse.

            Beskyttelse af personoplysninger

                  —

                  Den nationale lovgivning om beskyttelse af personoplysninger skal gennemføres i overensstemmelse med EU-retten, og det skal sikres, at den overvåges og håndhæves effektivt.

            4.   PROGRAMMERING
      Fællesskabets bistand til landene på det vestlige Balkan inden for rammerne af stabiliserings- og associeringsprocessen ydes ved hjælp af de eksisterende finansielle instrumenter, navnlig forordning (EF) nr. 1085/2006 (Ipa), og, for programmer vedtaget inden 2007, Rådets forordning (EF) nr. 2666/2000 (Cards-forordningen) (1). Finansieringsaftalerne tjener som retsgrundlag for gennemførelsen af de konkrete programmer. Denne afgørelse får derfor ingen finansielle virkninger. Bosnien-Hercegovina vil også have adgang til finansiering fra flerlandeprogrammer og horisontale programmer.
      5.   KONDITIONALITET
      Bistand til landene på det vestlige Balkan er betinget af, at landene gør tilstrækkelige fremskridt med at opfylde Københavnskriterierne og de specifikke prioriteter i dette europæiske partnerskab. Opfyldes disse betingelser ikke, kan Rådet træffe passende foranstaltninger på grundlag af artikel 21 i forordning (EF) nr. 1085/2006 eller i tilfælde af programmer fra før 2007 på grundlag af artikel 5 i forordning (EF) nr. 2666/2000. Bistanden er ligeledes underlagt de betingelser, Rådet har fastlagt i sine konklusioner af 29. april 1997, navnlig hvad angår modtagernes pligt til at gennemføre demokratiske, økonomiske og institutionelle reformer. Der er ligeledes særlige betingelser i de individuelle årlige programmer. Finansieringsafgørelser følges op af en finansieringsaftale, som undertegnes med Bosnien-Hercegovina.
      6.   OVERVÅGNING
      Der føres tilsyn med gennemførelsen af det europæiske partnerskab ved hjælp af de mekanismer, der er etableret som led i stabiliserings- og associeringsprocessen, især Kommissionens årlige rapporter.

         (1)  EFT L 306 af 7.12.2000, s. 1. Senest ændret ved forordning (EF) nr. 2112/2005 (EUT L 344 af 27.12.2005, s. 23).


title: 2006/810/EF,Euratom: Europa-Parlamentets afgørelse af 27. april 2006 om decharge for gennemførelsen af Den Europæiske Unions almindelige budget for regnskabsåret 2004, Sektion I — Europa-Parlamentet

text:
               6.12.2006

               DA

               Den Europæiske Unions Tidende

               L 340/29

      EUROPA-PARLAMENTETS AFGØRELSE

   af 27. april 2006
   om decharge for gennemførelsen af Den Europæiske Unions almindelige budget for regnskabsåret 2004, Sektion I — Europa-Parlamentet
   (2006/810/EF, Euratom)
   EUROPA-PARLAMENTET,

               —

               der henviser til Den Europæiske Unions almindelige budget for regnskabsåret 2004 (1),

               —

               der henviser til forvaltningsregnskab og balance for regnskabsåret 2004 (C6-0357/2005),

               —

               der henviser til den interne revisors årsberetning,

               —

               der henviser til Revisionsrettens om budgetgennemførelsen med institutionernes svar (2),

               —

               der henviser til Revisionsrettens erklæring (3) om regnskabernes rigtighed og de underliggende transaktioners lovlighed og formelle rigtighed, jf. EF-traktatens artikel 248,

               —

               der henviser til EF-traktatens artikel 272, stk. 10, og artikel 275 samt Euratom-traktatens artikel 179 a,

               —

               der henviser til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (4), særlig artikel 145, 146 og 147,

               —

               der henviser til artikel 13 i de interne bestemmelser om gennemførelse af Europa-Parlamentets budget (5),

               —

               der henviser til finansforordningens artikel 147, stk. 1, hvorefter institutionerne træffer egnede foranstaltninger til at efterkomme bemærkningerne i Europa-Parlamentets afgørelse om decharge,

               —

               der henviser til forretningsordenens artikel 71 og 74, stk. 3, og bilag V,

               —

               der henviser til betænkning fra Budgetkontroludvalget (A6-0119/2006),

               A.

               der henviser til, at Revisionsretten har konstateret svagheder i overvågnings- og kontrolsystemerne (pkt. 9.16), som dog for det meste har været af formel art; disse fejl har ikke i væsentlig grad haft indvirkning på lovligheden og den formelle rigtighed af de transaktioner, som ligger til grund for administrationsudgifterne (pkt. 9.27),

               B.

               der henviser til, at finansforordningen og Europa-Parlamentets forretningsorden i den pr. 23. oktober 2002 ændrede udgave (6) siden 1. januar 2003 har udgjort det formelle grundlag for dechargeproceduren,

               C.

               der henviser til, at Europa-Parlamentets forretningsorden den 23. oktober 2002 blev ændret, således at decharge skal meddeles til formanden og ikke til generalsekretæren,

               1.

               udsætter afgørelsen om at meddele sin formand decharge for gennemførelsen af budgettet for regnskabsåret 2004;

               2.

               pålægger sin formand at sende denne afgørelse til Rådet, Kommissionen, Domstolen, Revisionsretten og Den Europæiske Ombudsmand og drage omsorg for, at den offentliggøres i Den Europæiske Unions Tidende (L-udgaven).

         Josep BORRELL FONTELLES

            Formand

         Julian PRIESTLEY

            Generalsekretær

      (1)  EUT C 105 af 30.4.2004.

      (2)  EUT C 301 af 30.11.2005, s. 1.

      (3)  EUT C 302 af 30.11.2005, s. 100.

      (4)  EFT L 248 af 16.9.2002, s. 1.

      (5)  PE 349.540.

      (6)  EUT C 300 E af 11.12.2003, s. 303.


title: 2012/261/EU: Europa-Parlamentets og Rådets afgørelse af 19. april 2012 om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/006 ES/Comunidad Valenciana — "Opførelse af bygninger" , Spanien)

text:
               17.5.2012

               DA

               Den Europæiske Unions Tidende

               L 130/21

         EUROPA-PARLAMENTETS OG RÅDETS AFGØRELSE
   af 19. april 2012
   om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (ansøgning EGF/2011/006 ES/Comunidad Valenciana — "Opførelse af bygninger", Spanien)
   (2012/261/EU)
   EUROPA-PARLAMENTET OG RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (1), særlig punkt 28,
   under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen (2), særlig artikel 12, stk. 3,
   under henvisning til forslag fra Europa-Kommissionen,
   ud fra følgende betragtninger:

               (1)

               Den Europæiske Fond for Tilpasning til Globaliseringen (EGF) blev oprettet med henblik på at yde supplerende støtte til arbejdstagere, der afskediges som følge af gennemgribende strukturelle ændringer i verdenshandelsmønstrene, som kan tilskrives globaliseringen, og at hjælpe dem med at vende tilbage til arbejdsmarkedet.

               (2)

               Anvendelsesområdet for EGF blev udvidet for ansøgninger indgivet fra den 1. maj 2009, således at det også kom til at omfatte støtte til arbejdstagere, der bliver afskediget som en direkte følge af den internationale finansielle og økonomiske krise.

               (3)

               Den interinstitutionelle aftale af 17. maj 2006 giver mulighed for at anvende EGF inden for et årligt loft på 500 mio. EUR.

               (4)

               Spanien indgav den 1. juli 2011 en ansøgning om anvendelse af Globaliseringsfonden i forbindelse med 1 138 afskedigelser i 513 virksomheder, der var aktive inden for NACE (rev. 2), hovedgruppe 41 ("Opførelse af bygninger") i NUTS II-regionen Comunidad Valenciana (ES52), og supplerede denne ansøgning med yderligere oplysninger frem til den 25. november 2011. Ansøgningen opfylder kravene til fastlæggelse af støttebeløbets størrelse, jf. artikel 10 i forordning (EF) nr. 1927/2006. Kommissionen foreslår derfor, at der ydes en støtte på 1 642 030 EUR.

               (5)

               Der bør derfor som følge af Spaniens ansøgning ydes støtte fra EGF —

         VEDTAGET DENNE AFGØRELSE:
   Artikel 1
   I forbindelse med Den Europæiske Unions almindelige budget for regnskabsåret 2012 stilles der et beløb til rådighed fra Den Europæiske Fond for Tilpasning til Globaliseringen på 1 642 030 EUR i forpligtelses- og betalingsbevillinger.
   Artikel 2
   Denne afgørelse offentliggøres i Den Europæiske Unions Tidende.

      Udfærdiget i Strasbourg, den 19. april 2012.

            På Europa-Parlamentets vegne

         M. SCHULZ

            Formand

            På Rådets vegne

         N. WAMMEN

            Formand

      (1)  EUT C 139 af 14.6.2006, s. 1.

      (2)  EUT L 406 af 30.12.2006, s. 1.


title: Rådets afgørelse (FUSP) 2017/1428 af 4. august 2017 til støtte for gennemførelsen af Maputohandlingsplanen om gennemførelsen af 1997-konventionen om forbud mod brug, oplagring, produktion og overførsel af personelminer samt om deres destruktion

text:
               5.8.2017

               DA

               Den Europæiske Unions Tidende

               L 204/101

         RÅDETS AFGØRELSE (FUSP) 2017/1428
   af 4. august 2017
   til støtte for gennemførelsen af Maputohandlingsplanen om gennemførelsen af 1997-konventionen om forbud mod brug, oplagring, produktion og overførsel af personelminer samt om deres destruktion
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Union, særlig artikel 28 og artikel 31, stk. 1,
   under henvisning til forslag fra Unionens højtstående repræsentant for udenrigsanliggender og sikkerhedspolitik, og
   ud fra følgende betragtninger:

               (1)

               Den Europæiske Union bør arbejde for en høj grad af samarbejde på alle områder i tilknytning til internationale forbindelser med henblik på bl.a. at bevare freden, forebygge konflikter og styrke den internationale sikkerhed i overensstemmelse med formålene og grundsætningerne i De Forenede Nationers pagt.

               (2)

               Det Europæiske Råd vedtog den 12. december 2003 en europæisk sikkerhedsstrategi, der identificerer de globale udfordringer og trusler og opfordrer til en regelbaseret international orden, der er baseret på effektiv multilateralisme og velfungerende internationale institutioner.

               (3)

               Konventionen om forbud mod brug, oplagring, produktion og overførsel af personelminer samt om deres destruktion (»konventionen«) trådte i kraft den 1. marts 1999. Den udgør det eneste omfattende internationale instrument, som beskæftiger sig med alle aspekter af personelminer, herunder brug, oplagring, produktion, handel og rydning heraf og bistand til ofre. Siden den 1. juni 2013 er alle medlemsstater deltagere i konventionen, og den 1. september 2016 havde 162 stater givet deres samtykke til at være bundet af den.

               (4)

               Den 23. juni 2008 vedtog Rådet fælles aktion 2008/487/FUSP (1) til støtte for universaliseringen og gennemførelsen af konventionen.

               (5)

               På konventionens anden gennemgangskonference den 3. december 2009 vedtog de stater, der er deltagere i konventionen, Cartagenahandlingsplanen for 2010-2014 om universalisering og gennemførelse af alle aspekter af konventionen. De vedtog også »direktivet fra de stater, der er deltagere i støtteenheden til gennemførelse« , hvori de fastsatte, at støtteenheden til gennemførelse af konventionen (»ISU«) bør yde rådgivning og teknisk støtte til deltagende stater vedrørende gennemførelsen og universaliseringen af konventionen, lette kommunikationen mellem deltagende stater og fremme kommunikation og informationsdeling vedrørende konventionen både til stater, der ikke er deltager i konventionen, og til offentligheden. På det fjortende møde i 2015 vedtog de deltagende stater en afgørelse om at styrke den finansielle forvaltning og gennemsigtighed i ISU, der fastsætter betingelserne for, at ISU'en kan iværksætte aktiviteter eller projekter, som ikke er indeholdt i dens årlige budget, herunder efter indbydelse fra deltagende stater eller stater, som ikke har undertegnet konventionen.

               (6)

               Rådet vedtog den 13. november 2012 afgørelse 2012/700/FUSP (2) til støtte for gennemførelsen af Cartagenahandlingsplanen for 2010-2014.

               (7)

               På konventionens tredje gennemgangskonference i juni 2014 i Maputo, Mozambique, vedtog de deltagende stater Maputohandlingsplanen, der har til formål at gennemføre væsentlige og varige fremskridt med gennemførelsen af konventionen i perioden før næste gennemgangskonference (2014-2019), og fremsatte en fælles erklæring om at tilstræbe at opfylde målene i konventionen »i videst muligt omfang senest i 2025.«

               (8)

               I sine konklusioner af 16. og 17. juni 2014 på konventionens tredje gennemgangskonference mindede Rådet for Den Europæiske Union om, at Unionen er forenet om at forfølge målene i konventionen, idet alle 28 medlemsstater nu er deltagende stater, og at Unionen og dens medlemsstater har en lang tradition for at støtte minerydning og destruktion af oplagrede personelminer samt for at yde bistand til ofre for personelminer. Konklusionerne gentog Unionens uforbeholdne støtte til de deltagende staters fuldstændige og effektive gennemførelse af konventionen samt dets forpligtelse til at fremme universalisering af konventionen og sørge for ressourcer til finansiering af minerydning og specifik og varig hjælp til ofrene for personelminer, deres familier og lokalsamfund —

         VEDTAGET DENNE AFGØRELSE:
   Artikel 1
   1.   For at bidrage til menneskers sikkerhed ved at støtte gennemførelsen af Maputohandlingsplanen for 2014-2019, der er vedtaget på den tredje gennemgangskonference af de stater, der er deltagere i 1997-konventionen om forbud mod brug, oplagring, produktion og overførsel af personelminer samt om deres destruktion (»konventionen«), som led i den europæiske sikkerhedsstrategi og i overensstemmelse med de relevante afgørelser truffet af det internationale samfund forfølger Den Europæiske Union følgende mål:

               a)

               støtte til den indsats, som de stater, der er deltagere i konventionen, gør for at gennemføre de aspekter af Maputohandlingsplanen, der vedrører minerydning

               b)

               støtte til den indsats, som de stater, der er deltagere i konventionen, gør for at gennemføre de aspekter af Maputohandlingsplanen, der vedrører bistand til ofre

               c)

               fremme af universaliseringen af konventionen

               d)

               støtte til den indsats, som de stater, der er deltagere i konventionen, gør for at gennemføre de aspekter af Maputohandlingsplanen, der vedrører destruktion af lagre

               e)

               tydeliggørelse af Unionens og dens medlemsstaters fortsatte engagement i konventionen og deres tilsagn om at samarbejde med og yde bistand til de stater, der har brug for støtte til at opfylde deres forpligtelser under konventionen, og styrke Unionens ledende rolle i forfølgelsen af konventionens målsætning om endegyldigt at bringe lidelserne og dødsfaldene som følge af personelminer til ophør.

         2.   Alle de i stk. 1 omhandlede mål skal forfølges på en sådan måde, at de styrker konventionens tradition for partnerskab og samarbejde mellem stater, ikkestatslige og andre organisationer, herunder repræsentanter fra lokalsamfund berørt af miner. Alle tiltag vil inddrage køns- og mangfoldighedsaspekter på udformnings-, ledelses- og gennemførelsesplan.
   3.   For at nå de i stk. 1 omhandlede mål støtter Unionen følgende projekter:

               a)

               minerydning: ydelse af støtte til gennemførelse af foranstaltning III i Maputohandlingsplanen, herunder ved at lette og styrke den nationale planlægning og rapportering i op til fem berørte deltagende stater, som har forestående minerydningsfrister i 2018, 2019, 2020 og efterfølgende

               b)

               bistand til ofre: ydelse af støtte til gennemførelse af tiltagene om bistand til ofret i Maputohandlingsplanen i op til fem berørte deltagende stater. Projektet vil hjælpe de deltagende stater med at integrere Maputohandlingsplanens aspekter om bistand til ofre i en integreret politik, der er forbundet med de nationale politikker om menneskerettigheder og rettigheder for personer med handicap. Projektet tager sigte på at sætte mineofre i stand til at blive aktive aktører i deres egen udvikling

               c)

               med henblik på at fremme universaliseringen af konventionen vil projektet støtte formandskabet for konventionen og en taskforce på højt plan i at inddrage stater, der ikke er deltagere i konventionen, på højt plan. Den undersøgelse om grænsesikkerhed, der blev iværksat i henhold til afgørelse 2012/700/FUSP, vil blive udbygget yderligere

               d)

               destruktion af lagre: støtte til gennemførelse af tiltagene om destruktion af lagre i Maputohandlingsplanen

               e)

               for at vise Unionens engagement og sikre dens synlighed vil der blive afholdt et opstartsarrangement for at fremme denne afgørelse og EU-støtte til minerydning i almindelighed, og der tilrettelægges et afslutningsarrangement for at offentliggøre aktiviteterne i denne afgørelse og resultaterne heraf og derved understrege Unionens bidrag.

         4.   Med henblik på at nå de i stk. 1 omhandlede mål findes der en detaljeret beskrivelse af de foranstaltninger, der skal iværksættes, i bilaget.
   Artikel 2
   1.   Unionens højtstående repræsentant for udenrigsanliggender og sikkerhedspolitik (»den højtstående repræsentant«) er ansvarlig for gennemførelsen af denne afgørelse.
   2.   Den tekniske gennemførelse af de i artikel 1, stk. 3, omhandlede projekter udføres af ISU, repræsenteret ved Det Internationale Center for Humanitær Minerydning (»GICHD«) i Genève.
   3.   ISU udfører disse opgaver under den højtstående repræsentants ansvar. Med henblik herpå indgår den højtstående repræsentant de nødvendige ordninger med GICHD.
   Artikel 3
   1.   Det finansielle referencegrundlag til gennemførelsen af de i artikel 1, stk. 3, omhandlede foranstaltninger er på 2 303 274,47 EUR.
   2.   De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Unionens almindelige budget.
   3.   Kommissionen overvåger den korrekte forvaltning af de i stk. 1 omhandlede udgifter. Med henblik herpå indgår den en finansieringsaftale med GICHD, hvoraf det fremgår, at ISU sørger for, at Unionens bidrag bliver synligt i en grad, der svarer til dets størrelse.
   4.   Kommissionen bestræber sig på at indgå finansieringsaftalen, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.
   5.   ISU udfører de i artikel 2 omhandlede opgaver i overensstemmelse med afgørelsen om at styrke den finansielle forvaltning og gennemsigtighed i ISU, der blev truffet i 2015 på det fjortende møde mellem de stater, der er deltagere i konventionen (3).
   Artikel 4
   Den højtstående repræsentant aflægger rapport til Rådet om gennemførelsen af denne afgørelse på grundlag af regelmæssige rapporter, som udarbejdes af ISU. Disse rapporter danner udgangspunkt for Rådets evaluering. Kommissionen forelægger oplysninger om de finansielle aspekter af gennemførelsen af denne afgørelse.
   Artikel 5
   Denne afgørelse træder i kraft på dagen for vedtagelsen.
   Den udløber 36 måneder efter datoen for indgåelsen af den i artikel 3, stk. 3, omhandlede finansieringsaftale eller seks måneder efter datoen for vedtagelsen, hvis der ikke er indgået nogen finansieringsaftale inden for den nævnte periode.

      Udfærdiget i Bruxelles, den 4. august 2017.

            På Rådets vegne

         M. MAASIKAS

            Formand

      (1)  Rådets fælles aktion 2008/487/FUSP af 23. juni 2008 til støtte for universaliseringen og gennemførelsen af 1997-konventionen om forbud mod brug, oplagring, produktion og overførsel af personelminer samt om deres destruktion inden for rammerne af den europæiske sikkerhedsstrategi (EUT L 165 af 26.6.2008, s. 41).

      (2)  Rådets afgørelse 2012/700/FUSP af 13. november 2012 inden for rammerne af den europæiske sikkerhedsstrategi til støtte for gennemførelsen af Cartagenahandlingsplanen for 2010-2014, der er vedtaget af de stater, der er part i 1997- konventionen om forbud mod brug, oplagring, produktion og overførsel af personelminer samt om deres destruktion (EUT L 314 af 14.11.2012, s. 40).

      (3)  APLC/MSP.14/2015/L.1 — http://www.apminebanconvention.org/fileadmin/APMBC/MSP/14MSP/ISU_Financing_Decision_Draft_30Nov2015.pdf

      BILAG
      1.   Mål
      At støtte gennemførelsen af Maputohandlingsplanen for 2014-2019, der er vedtaget af de deltagende stater på tredje gennemgangskonference om 1997-konventionen om forbud mod brug, oplagring, produktion og overførsel af personelminer samt om deres destruktion (»konventionen«), som led i den europæiske sikkerhedsstrategi og i overensstemmelse med de relevante afgørelser truffet af det internationale samfund.
      2.   Beskrivelse af projekterne
      2.1.   Minerydning: støtte til gennemførelse af foranstaltning III i Maputohandlingsplanen, herunder national planlægning og rapportering i op til fem berørte deltagende stater
      2.1.1.   Målet med projektet
      Op til fem stater, der er deltagere i konventionen, understøttes i forbindelse med gennemførelsen af de aspekter af Maputohandlingsplanen, der vedrører minerydning.
      2.1.2.   Beskrivelse af projektet

                  —

                  Der vil blive ydet støtte fra ISU til op til fem deltagende stater vedrørende fremme af nationale interessentdialoger. Støtteberettigede stater har kommende minerydningsfrister i 2018, 2019, 2020 og efterfølgende. Konventionens udvalg vedrørende gennemførelsen af artikel 5 vil blive inddraget i udvælgelsen af de modtagende deltagende stater

                  —

                  De nationale interessentdialoger vil blive lettet af ISU, i samarbejde med interessenter, f.eks. relevante embedsmænd, repræsentanter fra mineramte befolkninger, minerydningsdonorer, herunder relevante EU-instanser, minerydningsorganisationer, Den Internationale Kampagne for Forbud mod Landminer (ICBL), FN-agenturer og GICHD. De vigtigste aktører vil i givet fald blive direkte involveret i projektets gennemførelse på de betingelser, der fastsættes i den budgetmæssige konsekvensanalyse. Dialogerne vil munde ud i et detaljeret slutdokument, der fremhæver geografisk specifikke oplysninger om resterende områder, der kræver undersøgelse og rydning, metoder til at tackle de resterende områder og problemer med at opfylde minerydningsforpligtelser og henstillinger om at overvinde disse udfordringer samt milepæle for at tackle identificerede udfordringer. De nationale interessentdialoger vil inddrage minerydnings køns- og mangfoldighedsaspekter på udformnings-, ledelses- og gennemførelsesplan

                  —

                  Der vil blive iværksat opfølgningstiltag i op til fem tilfælde som svar på henstillinger i slutdokumenterne. Disse opfølgningstiltag vil omfatte den yderligere tekniske støtte, som ISU yder (f.eks. til udarbejdelse/ajourføring af nationale minerydningsplaner, udarbejdelse af et eller flere forslag til projekter osv.).

            2.1.3.   Resultater af projektet

                  —

                  Interessentdialogerne vil tilvejebringe et detaljeret slutdokument, der redegør for de resterende udfordringer, med fastlæggelse af mål, frister og henstillinger om yderligere tiltag

                  —

                  De deltagende stater, der udvælges til nationale interessentdialoger, vil kunne formulere status for gennemførelsen af konventionen og Maputohandlingsplanen samt forbedre deres årlige rapportering til de deltagende stater om gennemførelsen af deres forpligtelser inden fristens udløb

                  —

                  De udvalgte stater vil udvikle praksis med hensyn til at opbygge og fremme partnerskaber, herunder med donorer og minerydningsorganisationer for at sikre, at de støtter bestræbelserne på at opfylde kravene så hurtigt som muligt

                  —

                  De udvalgte stater vil være i stand til bedre at formulere deres hensigter om at opfylde forpligtelserne i Maputohandlingsplanen og deres behov for støtte, f.eks. til udarbejdelse og ajourføring af nationale minerydningshandlingsplaner, udarbejdelse af forslag til projekter.

            2.1.4.   Hvem er omfattet af projektet?

                  —

                  Stater, der er deltagere i konventionen, og som er i færd med at gennemføre deres minerydningsforpligtelser i henhold til konventionen

                  —

                  Kvinder, piger, drenge og mænd, hvis liv påvirkes af tilstedeværelsen eller den formodede tilstedeværelse af personelminer, samt disses familier og nærmiljø

                  —

                  Nationale eksperter, der arbejder med spørgsmål, der har relevans for minerydning

                  —

                  Stater og organisationer, der støtter minerydningsbestræbelser.

            2.2.   Bistand til ofre: støtte til gennemførelse af tiltagene om bistand til ofret i Maputohandlingsplanen i op til fem berørte deltagende stater
      2.2.1.   Målet med projektet
      Det hedder i Maputohandlingsplanen, at bistand til ofre bør integreres i bredere nationale politikker, planer og retlige rammer vedrørende handicappedes rettigheder, sundhed, uddannelse, beskæftigelse, udvikling og fattigdomsreduktion. Projektet vil støtte op til fem deltagende stater med at integrere Maputohandlingsplanens aspekter om bistand til ofre i en bredere sammenhæng med nationale politikker for menneskerettigheder og handicappedes rettigheder. Projektet tager sigte på at sætte personer, der er blevet såret af miner eller andet eksplosivholdigt krigsaffald, efterladte, indirekte ofre såsom familiemedlemmer til personer, der er blevet dræbt af personelminer, og personer, der bor i mineramte områder, i stand til at blive aktive aktører i deres egen udvikling. De nationale interessentdialoger vil inddrage offerbistands køns- og mangfoldighedsaspekter på udformnings-, ledelses- og gennemførelsesplan.
      2.2.2.   Beskrivelse af projektet

                  —

                  Der vil blive ydet støtte fra ISU i op til fem berørte deltagende stater med at indkalde til nationale interessentdialoger i deltagende stater, der enten:

                              a)

                              i ringe grad har arbejdet med bistand til ofre og derfor kan drage nytte af et incitament til at begynde at gøre dette, eller

                              b)

                              er involveret i arbejdet med at gennemføre Maputohandlingsplanens tiltag til bistand til ofre, og som ville have gavn af en national interessentdialog for at fremme disse gennemførelsesbestræbelser

                        Konventionens udvalg vedrørende bistand til ofre vil blive inddraget i udvælgelsen af de modtagende deltagende stater

                  —

                  De nationale interessentdialoger vil blive lettet af ISU i samarbejde med nøgleaktører såsom relevante embedsmænd, donorer, herunder relevante EU-instanser, FN-agenturer, FN's Højkommissariat for Menneskerettigheder (UNOHCHR), Den Internationale Kampagne for Forbud mod Landminer og Koalitionen mod Klyngebomber (ICBL-CMC) og handicaporganisationer. De nationale interessentdialoger vil også resultere i udarbejdelsen af et detaljeret slutdokument, udarbejdet i samråd med interessenterne, med kortlægning af udfordringer og mangler i gennemførelsen af Maputohandlingsplanens tilsagn om bistand til ofre, henstillinger for at tackle dem og fastsættelse af målsætninger

                  —

                  Der vil blive iværksat opfølgningstiltag i op til fem tilfælde som svar på henstillinger i slutdokumenterne. Disse opfølgningstiltag vil omfatte den yderligere tekniske støtte, som ISU yder, f.eks. til revision af nationale planer, udarbejdelse af et eller flere forslag til projekter osv.

                  —

                  Afgørelse 2012/700/FUSP støttede en global konference, der blev afholdt i april 2014 i Medellin, Colombia, med titlen »Bridges between Worlds«, og som havde til formål at fremme det internationale samfunds forståelse for bistand til ofre i en bredere sammenhæng. Som opfølgning vil denne afgørelse åbne mulighed for en international konference for nationale eksperter, der vil blive tilrettelagt af ISU i samarbejde med nøgleaktører som f.eks. UNOHCHR, de relevante EU-instanser samt ICBL-CMC og handicaporganisationer, for at undersøge problemer og god praksis vedrørende integrering af bistand til ofre i den bredere kontekst med handicap og udvikling på nationalt plan. Den internationale konference vil især sigte mod at styrke forbindelserne med bestræbelser på at gennemføre konventionen om rettigheder for personer med handicap (CRPD) og planlægningsprocesser for at nå FN's mål for bæredygtig udvikling. Den internationale konference vil bygge videre på det arbejde, der udføres af konventionen om personelminers udvalg vedrørende bistand til ofre og repræsentanter fra andre relevante organer såsom klyngeammunitionskonventionens (CCM's) koordinatorer vedrørende bistand til ofre og protokol V vedrørende eksplosivholdigt krigsaffald i konventionen om forbud mod eller begrænsninger i anvendelsen af visse konventionelle våben, som må anses for at være unødigt skadevoldende eller for at ramme i flæng (CCW).

            2.2.3.   Resultater af projektet

                  —

                  Nationale interessentdialoger vil resultere i et detaljeret slutdokument, der kortlægger udfordringer og mangler, og som giver de udvalgte stater henstillinger og peger på konkrete skridt, de kan tage for at imødegå kortlagte udfordringer som led i gennemførelsen af deres tilsagn i Maputohandlingsplanen om bistand til ofre

                  —

                  Slutdokumentet vil støtte den nationale politiske udvikling og lette dialogen og samarbejdet med donorer og gennemførende organer

                  —

                  Opfølgningstiltag i op til fem stater, der er deltagere i konventionen, til støtte for bestræbelserne på at tackle de udfordringer og mangler, der er konstateret i forbindelse med nationale interessentdialoger, vil medføre, at de stater, der er deltagere i konventionen, bedre kan opfylde deres tilsagn som led i Maputohandlingsplanen, f.eks. revision af nationale planer, udarbejdelse af et eller flere forslag til projekter

                  —

                  Nationale interessentdialoger vil skabe opmærksomhed om den globale indsats og bedste praksis for at opfylde behovene og garantere de overlevendes rettigheder via bredere rammer

                  —

                  De udvalgte stater vil blive bedre i stand til at redegøre for status i gennemførelsen af Maputohandlingsplanen samt rapportere om planer for gennemførelsen heraf

                  —

                  Nationale eksperter, der deltager i den internationale konference, vil have en bedre forståelse af den rolle, indsatsen for bistand til ofrene spiller i gennemførelsen af CRPD og planlægningen med hensyn til at nå FN's mål for bæredygtig udvikling.

            2.2.4.   Hvem er omfattet af projektet?

                  —

                  Stater, der er deltagere i konventionen, og som har rapporteret, at de har ansvaret for et betydeligt antal overlevende landmineofre

                  —

                  Kvinder, piger, drenge og mænd, der er ofre for landminer og andet eksplosivstofholdigt krigsaffald, samt disses familier og nærmiljø

                  —

                  Nationale eksperter, der arbejder med spørgsmål, der har relevans for bistand til ofre.

            2.3.   Universalisering af konventionen
      2.3.1.   Målet med projektet
      Med henblik på at fremme universaliseringen af konventionen vil afgørelsen støtte formandskabet for konventionen og en taskforce på højt plan i at inddrage ikkedeltagende stater på højt plan. I denne forbindelse kortlægges og behandles hindringer for tilslutning til konventionen, og ajourførte oplysninger om ratificering og tiltrædelsesstatus indsamles.
      2.3.2.   Beskrivelse af projektet

                  —

                  En taskforce på højt plan om universalisering af konventionen vil blive støttet af ISU, der bl.a. yder støtte fra højtstående personer, der kan inddrage ledere i op til fem ikkedeltagende stater, på ministerplan eller derover vedrørende tiltrædelse af konventionen og/eller tilslutning til konventionen og dens normer

                  —

                  Ajourført førstehåndsviden om hindringer for tiltrædelse vil blive indhentet fra stater, der ikke er deltagere i konventionen, med henblik på, at disse oplysninger kan bidrage til vigtige dokumenter udarbejdet med henblik på den fjerde gennemgangskonference i 2019, herunder gennem en omfattende rapport om, hvilke fremskridt der er gjort med hensyn til universalisering af konventionen og dens normer og om muligheden for yderligere fremskridt

                  —

                  En undersøgelse om grænsesikkerhed, der blev iværksat under afgørelse 2012/700/FUSP, vil blive udbygget yderligere i samarbejde med partnere såsom Geneva Centre for Security Policy (GCSP) eller Geneva Centre for the Democratic Control of Armed Forces (DCAF) til et værktøj til universalisering rettet mod stater, der stadig betragter personelminer som et uomgængeligt redskab for grænsesikkerhed.

            2.3.3.   Resultater af projektet

                  —

                  Op til fem ikkedeltagende stater vil på ministerplan eller derover blive involveret i tilslutning til konventionen

                  —

                  Der vil blive indhentet ajourført viden om personelminepolitikker i ikkedeltagende stater. Disse oplysninger vil blive brugt i forberedelsen af et vigtigt dokument med henblik på den fjerde gennemgangskonference, herunder gennem en omfattende rapport om fremskridt i arbejdet med at opfylde målet om universalisering af konventionen og om muligheden for yderligere fremskridt

                  —

                  Tilskyndelse fra stater, der er deltagere i konventionen, og ikkestatslige organisationer vil få ny styrke takket være opfølgningstiltag, der følger af besøg fra taskforcen på højt plan.

                  —

                  Der vil blive akkumuleret og samlet stadig mere viden i en publikation, som omhandler de barrierer, der oftest angives og opfattes som en hindring for tiltrædelse af konventionen, og som kan benyttes til at understøtte universaliseringsbestræbelserne

                  —

                  Ikkedeltagende stater, som er blevet involveret gennem dette projekt, vil gøre fremskridt hen imod tiltrædelse af konventionen og/eller en accept af dens normer.

            2.3.4.   Hvem er omfattet af projektet?

                  —

                  Andre stater end deltagende stater, som endnu ikke har ratificeret, godkendt, accepteret eller tiltrådt konventionen

                  —

                  Stater, der er deltagere i konventionen, og ikkestatslige og internationale organisationer, der arbejder med at fremme universaliseringen af konventionen.

            2.4.   Destruktion af lagre: støtte til gennemførelse af tiltagene om destruktion af lagre i Maputohandlingsplanen
      2.4.1.   Målet med projektet
      Bistå deltagende stater, som har angivet besværligheder med at opfylde konventionens forpligtelser til destruktion af lagre med henblik på at overvinde dem.
      2.4.2.   Beskrivelse af projektet
      ISU vil arbejde med det mål at identificere de vigtigste udfordringer og mulige løsninger til at fuldføre indsatsen for destruktion af lagre i stater, der har forestående frister eller har overskredet fristen for deres destruktion af lagre.
      2.4.3.   Resultater af projektet
      Indsamling af øget viden om status og udfordringer for gennemførelse af bestræbelserne for destruktion af lagre.
      2.4.4.   Hvem er omfattet af projektet?
      Stater, der er deltagere i konventionen, og som er i færd med at gennemføre deres forpligtelser til destruktion af lagre i henhold til konventionen.
      2.5.   Tydeliggørelse af Den Europæiske Unions engagement
      2.5.1.   Målet med projektet
      Påvisning af Unionens og dens medlemsstaters løbende engagement i konventionen og gennemførelsen af Maputohandlingsplanen samt deres støtte til de deltagende stater i processen med at gennemføre vigtige forpligtelser i henhold til konventionen.
      2.5.2.   Beskrivelse af projektet

                  —

                  Der vil blive afholdt et opstartsarrangement for at fremme denne afgørelse og EU-støtte til minerydning i almindelighed, og der tilrettelægges et afslutningsarrangement for at offentliggøre aktiviteterne i denne afgørelse og resultaterne heraf og derved understrege Unionens bidrag

                  —

                  Oplysninger om aktiviteterne som led i afgørelsen og Unionens engagement i gennemførelsen af konventionen vil blive fremhævet i hele gennemførelsesfasen for denne afgørelse på konventionens websted, på sociale medieplatforme samt i den nationale og internationale presse

                  —

                  Kommunikationsmateriale, f.eks. plakater, reklamer, videooptagelser, oplysningsmateriale, vil blive erhvervet og stillet til rådighed for berørte interessenter og partnere.

            2.5.3.   Resultater af projektet

                  —

                  Embedsmænd i Unionen og medlemsstaterne vil blive gjort bekendt med denne afgørelse og med, hvordan den kan være forbundet med deres arbejde

                  —

                  Unionens engagement i konventionen og minerydning i almindelighed vil blive belyst over for stater, der er deltagere i konventionen, og de dele af verdensoffentligheden, der er interesseret i menneskers sikkerhed generelt

                  —

                  Kendskabet til formålene med konventionen og Maputohandlingsplanen vil blive styrket.


Avis juridique important

|

31992D0396

92/396/EØF: Rådets afgørelse af 20. juli 1992 om indgåelse af Den Internationale Naturgummioverenskomst af 1987

EF-Tidende nr. L 219 af 04/08/1992 s. 0056 - 0056 den finske specialudgave: kapitel 11 bind 19 s. 0246  den svenske specialudgave: kapitel 11 bind 19 s. 0246

RAADETS AFGOERELSE  af 20. juli 1992  om indgaaelse af Den Internationale Naturgummioverenskomst af 1987  (92/396/EOEF)  RAADET FOR DE EUROPAEISKE FAELLESSKABER HAR -  under henvisning til Traktaten om Oprettelse af Det Europaeiske OEkonomiske Faellesskab, saerlig artikel 113 og 116,  under henvisning til forslag fra Kommissionen, og  ud fra foelgende betragtninger:  Den Internationale Naturgummioverenskomst af 1987, som er forhandlet inden for rammerne af Det Integrerede Raavareprogram (resolution 93 (IV) fra De Forenede Nationers Fjerde Konference om Handel og Udvikling), traadte midlertidigt i kraft den 29.  december 1988;  Faellesskabet og flertallet af dets medlemsstater gav meddelelse om midlertidig anvendelse af overenskomsten den 22. december 1988;  Den Internationale Naturgummioverenskomst af 1987 har bl. a. til formaal at bidrage til at stabilisere prisen paa naturgummi uden at forvride langtidstendenserne paa markedet og at muliggoere en afbalanceret vaekst i udbud og efterspoergsel paa markedet for  dette produkt;  med henblik paa at goere det muligt for medlemmer, der har givet meddelelse om midlertidig anvendelse, at ratificere, acceptere eller godkende overenskomsten, har Det Internationale Naturgummiraad forlaenget fristen for deponering af de paagaeldende  instrumenter indtil den 31. december 1992;  medlemsstaterne har givet udtryk for deres hensigt om at anvende overenskomsten; overenskomsten boer godkendes;  Faellesskabet og dets medlemsstater boer samtidig meddele De Forenede Nationers generalsekretaer deres godkendelse af overenskomsten -  TRUFFET FOELGENDE AFGOERELSE:  Artikel 1  Den Internationale Naturgummioverenskomst af 1987 godkendes herved paa Det Europaeiske OEkonomiske Faellesskabs vegne.  Det Europaeiske OEkonomiske Faellesskab og dets medlemsstater deponerer samtidigt og senest den 31. december 1992 hos De Forenede Nationers generalsekretaer deres ratifikations-, accept- eller godkendelsesinstrumenter.  Teksten til overenskomsten er knyttet til afgoerelse 88/107/EOEF (1).  Artikel 2  Formanden for Raadet bemyndiges til at udpege de personer, der er befoejet til at deponere godkendelsesinstrumenterne paa Faellesskabets vegne. Udfaerdiget i Bruxelles, den 20. juli 1992. Paa Raadets vegne  D. HURD  Formand   (1) EFT nr. L 58 af 3. 3. 1988, s. 18.